Hrajna doba 2021/2022 budźe wjacorych přičin dla wosebita. Serbski ludowy ansambl je so pod njewšědnymi wuměnjenjemi a po njeměrnych časach wotnowoty zestajał. Nětko je wažne, profil ansambla wótřić a – zachowajo tradicije – modernizować kaž tež mysl, kiž słowo ANSAMBL wobsahuje, mjenujcy zhromadnosć, znutřka kaž tež zwonka skrućić a z tym zhromadny wuměłski a čłowjeski potencial wučerpać. Přetož potencial je tež po mjeztym 70 lětach daty a chowa šansy a trěbnosće dalewuwića. To pokazuje přeco zaso wothłós na naše předstajenja a hóstne hry.
Dźakowano tučasneho wulkeho twarnišća w ANSAMBLU knježi wot lěća 2022 wo tójšto polěpšena probowa a hrajna situacija, štož woznamjenja w najlěpšim padźe wjac hač jenož transformacija fasady. Ruku w ruce z nowym chórowym nawodu, z nowym nawodu orchestra, z našim baletom, chórom a orchestrom kaž tež z nazhonitym teamom w pozadku so prócujemy, serbskej kulturje a jónkrótnosći regiona wotpowědować – wosebje pak Wam wšěm pozbudźowacy a inspirěrowacy program poskićować.
W tutym zmysle dźakujemy so wšitkim, kiž su ANSAMBLEJ napřećo wotewrjeni a swěrni wostali. Njeje wšak runjewon samozrozumliwe, zo wobsedźi małe město - kaž to Budyšin je - wuměłski dom z třomi spartami. Runje w zwisku ze strukturnej změnu we Łužicy zamóžetaj jenož mnohostronski kulturny poskitk a zhromadna kulturna identita atraktiwitu a zhromadnosć regiona zdźeržeć. Jako nadregionalnje a po cyłym swěće agěrowacy pósłanc kultury móžemy tež za tutu našu wosebitu kónčinu a kulturu wabić. Hač regionalnje abo nadregionalnje, serbsce abo nic serbsce – jako mjezynarodna a interkulturelna institucija kaž tež kónčina sadźamy na synergije město na wobmjezowanja, tak tež na towaršnostnej a wuměłskej runinje.
Přeprošamy Was, so na tutym priwilegu wobdźělić a tute stajne wužadanje sobu wuhotować. Dajće sej naše mnohostronske koncerty, ale tež baletne a folklorne wječory, hudźbne čitanja a hudźbne dźiwadło za staršich a młódšich lubić. Wostańće nam swěrni a podpěrajće nas, zo byštej Budyšin a naša domizna - Hornja a Delnja Łužica - na polu kultury sylnej a wobstajnej wostałoj.
ANSAMBL so na Was wjeseli a praji “Witajće k nam!”
Tomas Kreibich-Nawka
INTENDANT
Diana Wagnerec
JEDNAĆELKA
szl_Latn pol_Latn szl_Latn slv_Latn sot_Latn crh_Latn fra_Latn zho_Hans szl_Latn